ועדת העבודה, הרווחה והבריאות, כנסת 16, פרוטוקול מספר 239, 2004-08-03 09:15

שאול יהלום: שלום, אני פותח את ישיבת הוועדה.

שאול יהלום: הנושא שלנו היום הוא תקנות הביטוח הלאומי.

שאול יהלום: בתיה, תציגי בפנינו את הנושא.

בתיה ארטמן: ההצעה שמונחת לפניכם זו הצעה להכנת תקנות של מועצת המוסד.

בתיה ארטמן: מאחר והתקנות הקודמות הן תקנות עתיקות יומין וחלו שינויים הן בהגדרות התפקידים והן באחריות שחלה על המוסד לביטוח הלאומי, השר חשב שהגיע הזמן לשנות את ההרכב.

בתיה ארטמן: השינוי בהרכב הוא לא דרמטי, אלא עושה את השינויים המתחייבים.

בתיה ארטמן: התיקון הראשון מתקן את תקנה 1 לתקנות הביטוח הלאומי, וקובע שבמועצת המוסד יבואו 52 חברים במקום 50 חברים, לפי הפירוט שאני אביא בהמשך.

בתיה ארטמן: בתקנה 2 לתקנות העיקריות חל שינוי בהגדרות התפקידים ובנציגות שיש למשרדי הממשלה במועצה.

בתיה ארטמן: בתקנות הקיימות משרד העבודה היה המשרד שאחראי על המוסד לביטוח הלאומי ולכן היו לו שם שני נציגים.

בתיה ארטמן: למשרד התמ"ת היה נציג אחד.

בתיה ארטמן: אנחנו עשינו מעין מהפך כי למשרד הרווחה, או משרד הסעד כהגדרתו בתקנות היה רק נציג אחד.

בתיה ארטמן: אנחנו עושים החלפה, כך שלמשרד העבודה יהיה נציג אחד ולמשרד הרווחה יהיו שני נציגים.

בתיה ארטמן: היות ולמשרד המסחר והתעשייה היה נציג, הוספנו גם נציג של התמ"ת, כך שלמשרד הרווחה יש שני נציגים, למשרד התמ"ת יש שני נציגים, למשרד האוצר יש נציג אחד, למשרד הבריאות יש נציג אחד, למשרד הקליטה יש נציג אחד.

בתיה ארטמן: החלפנו בין נציג משרד הדואר שהוא כבר לא קיים והוא באחריות של שר התמ"ת, לנציג משרד החינוך, כי חשבנו שמשרד החינוך הוא יותר רלוונטי לעניין של ההרכב.

בתיה ארטמן: בפסקה 6 של הרכב המועצה, חשבנו שבמקום שיהיו נציגים רק לשני ארגוני נשים, יהיה גם נציג לארגון השלישי הגדול.

בתיה ארטמן: בנוסף, הוספנו נציג של ארגון וולונטרי בתחום הרווחה, כי חשבנו שהיום לארגונים הוולונטריים בתחום הרווחה, שנכנסו לפעילות אינטנסיבית בתחום של תמיכה באנשים שהם חסרי אמצעי מחייה, יש מקום כנציגים ראויים.

בתיה ארטמן: התיקונים בתקנה 3 ותקנה 4 הם תיקונים טכניים.

בתיה ארטמן: במקום שר העבודה יבוא שר הרווחה, ובתקנה 4, אנחנו מחליפים את המילים, "חבר בבית הדין לביטוח הלאומי" שלא קיים יותר, למונח משפטי מתאים יותר, "התמנה לשופט בבית הדין לעבודה".

שאול יהלום: האם את יודעת שהיה הסכם ביני לבין השר על הוספה של 3 נציגים עם מוגבלות?

בתיה ארטמן: אני יודעת שסוכם על 3 נציגים.

שאול יהלום: אז נוסיף 4 נציגים.

שאול יהלום: האם אתם גם מסכימים לזה?

בתיה ארטמן: מבחינתנו אין בעיה.

יעקב עמר: דובר על 3 נציגים.

שאול יהלום: מה אכפת לך שיהיו 4 נציגים?

שאול יהלום: ההצעה שלנו על דעת השר היא, שתהיה תוספת אחרי פסקה (9) שתאמר, "4 נציגי אנשים עם מוגבלות, או נציגי ארגונים המייצגים אנשים עם מוגבלות.

שאול יהלום: נציגי האנשים עם מוגבלות או נציגי ארגונים המייצגים עם אנשים עם מוגבלות יתמנו על ידי שר הרווחה, לפי המלצת ארגונים של אנשים עם מוגבלות שלדעת השר נוגעים בדבר, ולאחר התייעצות עם הנציבות, כמשמעותה בחוק שוויון זכויות לאנשים עם מוגבלות, ובלבד שמחציתה לפחות יהיו אנשים עם מוגבלות".

שאול יהלום: זאת אמרת, ששניים מתוך 4 נציגים חייבים להיות בעלי מוגבלות.

ג’ודי וסרמן: אנחנו מדברים על 4 נציגי ארגונים שמייצגים אנשים עם מוגבלות.

שאול יהלום: מתוכם לפחות שניים יהיו מוגבלים.

ג’ודי וסרמן: אבל כולם יהיו נציגי ארגונים.

שאול יהלום: אם ארגון "בזכות" רוצה לשלוח את היועץ המשפטי שלו כנציג, זה בסדר, כל עוד שזה לא יותר משניים.

ג’ודי וסרמן: גם השניים שהם בעלי מוגבלות מייצגים ארגונים.

שאול יהלום: נכון.

שאול יהלום: השר לא יכול לבחור סתם אנשים ברחוב.

חזקיה ישראל: הרעיון של הוספת נציגים מארגוני אנשים עם מוגבלות, הוא בהחלט ראוי.

חזקיה ישראל: יש לי הערות לגבי שני הנציגים האחרים שהוספו, נציג ארגון נשים ונציג ארגון וולונטרי.

חזקיה ישראל: אין לי התנגדות לצד המהותי של הוספת עוד ארגון נשים, אבל אני חושב שצריך לעשות את זה במסגרת המומחים שהשר יכול למנות.

חזקיה ישראל: לשר יש אפשרות למנות 6 מומחים.

חזקיה ישראל: אף אחד לא מונע מהשר למנות מתוך המומחים את מי שהוא רוצה.

חזקיה ישראל: לכן, אפשר להקטין את מספר המומחים בשניים, ואז יוכלו להוסיף את נציג ארגון הנשים השלישי ונציג ארגון וולונטרי וכך יישמר האיזון.

שאול יהלום: השר ממנה 6 מומחים, אבל ששת המומחים האלה לא חייבים להיות בעלי אינטרסים.

שאול יהלום: ברגע שמדובר בנציגי ארגוני נשים, מדובר בבעלי אינטרסים הקשורים לדמי לידה וכו'.

שאול יהלום: אם שר הוא בסדר, הוא יכול למנות 6 מומחים ללא שום קשר לארגונים.

שאול יהלום: הנציגים האחרים הם בעלי אינטרסים.

שאול יהלום: גם מה שאני הצעתי, להוסיף 4 נציגי אנשים עם מוגבלות, זו הצעה להוספה של נציגים בעלי אינטרס.

שאול יהלום: השאלה היא, כמה נציגים אובייקטיבים יהיו מתוך 56 הנציגים.

שאול יהלום: אם השר בסדר הוא ימנה את פרופסור דורון.

שאול יהלום: אני לא רוצה להוריד מהצד האובייקטיבי המקצועי.

שאול יהלום: אתה מבקש שנוריד מהצד האובייקטיבי המקצועי, ושנוסיף לצד האינטרסנטי.

שאול יהלום: אם היית מציע להוסיף עוד שני מומחים, היה בזה משהו.

שאול יהלום: אני לא מכיר אף אחד מהמומחים הקיימים היום, אריאל שמש, מאיר דקל, ד"ר יעקב קופרמן, רינה עמרן, ד"ר מיכאל בנקון ורוני צריפי.

שאול יהלום: אני לא יודע אם השר ישאיר את אותם אנשים או יחליפם.

שאול יהלום: בכל מקרה, אני מצפה מהשר שבין המומחים האלה יהיו אנשים שאין להם שום אינטרס, אנשים שמסתכלים על העניין מבחוץ, כך שבמקרה של ויכוח יהיה להם שיקול דעת אמיתי, צודק ומקצועי.

שאול יהלום: אתה מציע להוריד שני נציגים כאלה ולהוסיף נציג ארגון נשים שהוא אינטרסנטי ונציג ארגון רווחה שהוא אינטרסנטי, ואני אומר חס וחלילה.

חזקיה ישראל: יש לי הערה נוספת, לגבי נציג ארגון וולונטרי בתום הרווחה לפי החלטת השר.

חזקיה ישראל: הניסוח הוא פרובלמטי.

חזקיה ישראל: מה זה לפי החלטת השר?

חזקיה ישראל: יש ארגונים וולונטריים קיימים.

חזקיה ישראל: אתם אומרים השר הוא זה שיחליט איזה מבין הארגונים יהיה.

חזקיה ישראל: על בסיס מה יחליט השר שדווקא יהיה נציג מארגון א' ולא מארגון ב'?

חזקיה ישראל: אני חושב שצריך למצוא מנגנון שלפיו יגידו איזה ארגון ייבחר, כדי שזה לא יעשה רק לפי החלטה אישית, כפי שהיה במגזר השלישי.

שאול יהלום: מאחר ויש אלפי ארגונים וולונטריים במדינת ישראל, אין שום מנגנון שיכול למיין אדם אחד מבין אלפים.

חזקיה ישראל: אז לפי מה מחליטים?

שאול יהלום: אם הייתי שר והייתי רואה שהארץ רועשת וגועשת על העניין של ההזנה ובתי תמחוי, הייתי לוקח אדם שעוסק בזה.

שאול יהלום: כאן מדובר שהר יפנה לארגון ויבקש נציג.

שאול יהלום: הארגון ימליץ על הנציג.

שאול יהלום: יכול להיות שהנושא הבוער הה שביתת הנכים, אז ייבחר נציג מארגון וולונטרי אחר.

שאול יהלום: ייתכן גם שמחר כל תנועות הנוער ירתמו לטובת האדם החלש מקבל קצבת הזקנה, והשר יבחר נציג מתנועות הנוער.

שאול יהלום: מאיזו תנועת נוער הוא יבחר נציג?

שאול יהלום: בזה אני סומך על השר.

חזקיה ישראל: אבל בשביל זה קיים המנגנון של המומחים.

שאול יהלום: ההצעה שלך היתה יכולה להיות מאוד רצינית אם היא היתה נותנת לנו כיוון, אבל מאחר ומדובר פה באלפי ארגונים, אני לא רואה כאן איזה מנגנון שיכול לבחור נציג.

שאול יהלום: לגבי המגזר השלישי, יש כאלה שמתנגדים וארגוני המתנדבים רוצים לפרוש מהמגזר השלישי.

חזקיה ישראל: אני התכוונתי להגיד שצריך למצוא איזו אמת מידה לפיה השר יחליט אם לקחת נציג מארגון א' או ב', אחרת אם הוא יחליט על נציג מארגון א', ארגון ב' יוכל להגיד לו שהוא רוצה להיות נציג.

בתיה ארטמן: הוא יתמודד עם זה.

חזקיה ישראל: מתמודדים לפני שמחוקקים.

חזקיה ישראל: זו דעתי.

שאול יהלום: אין ספק שזו דעתך ואתה תומך בה.

שאול יהלום: אני רוצה לסכם את הישיבה.

שאול יהלום: הכל התקבל.

שאול יהלום: השינויים שאנחנו הוספנו בהסכמת

שאול יהלום: כם ובהסכמת השר, הם השינויים הבאים: בתיקון תקנה 1, במקום 52 חברים, יבוא 56 חברים.

שאול יהלום: תיקון תקנה 2, אחרי פסקה (9) יבוא, "(10) 4 נציגי ארגונים המייצגים אנשים עם מוגבלות".

שאול יהלום: תיקון תקנה 3, אחרי סעיף קטן ג' יבוא, "נציגי הארגונים המייצגים אנשים עם מוגבלות יתמנו על ידי שר הרווחה, לפי המלצת ארגונים של אנשים עם מוגבלות, שלדעת השר נוגעים בדבר, ולאחר התייעצות עם הנציבות, כמשמעותה בחוק שוויון לאנשים עם מוגבלות, מתוכם 2 לפחות אנשים עם מוגבלות.

שאול יהלום: תודה רבה, הישיבה נעולה.